b'\n_START_ARTICLE_\nHamat Gader\n_START_PARAGRAPH_\nHamat Gader on Israelin Pohjoisella hallintoalueella Genesaretinj\xc3\xa4rvest\xc3\xa4 kaakkoon Jarmukjoen varrella sijaitseva matkailukohde, joka tunnetaan kuumista l\xc3\xa4hteist\xc3\xa4\xc3\xa4n ja roomalaiskauden aikaisista raunioista.\n_START_SECTION_\nMaantiede\n_START_PARAGRAPH_\nHamat Gader sijaitsee Israelissa Genesaretinj\xc3\xa4rven kaakkoispuolella Jarmukjoen laaksossa. Paikalla on viisi kuumaa l\xc3\xa4hdett\xc3\xa4, joiden veden l\xc3\xa4mp\xc3\xb6tila kohoaa 51\xc2\xb0C-asteeseen.\n_START_SECTION_\nHistoria\n_START_PARAGRAPH_\nHamat Gader sijaitsee vain hieman Umm Qaisista eli muinaisesta Gadarasta pohjoiseen. Paikalla oli juutalaistasutusta Rooman ja sittemm\xc3\xa4n Bysantin valtakuntien kausina. Jo roomalaiset tunsivat alueen kuumat l\xc3\xa4hteet kylpyl\xc3\xa4kohteena. Nykyip\xc3\xa4iviin paikalla ovat s\xc3\xa4ilyneet roomalaiskaudella rakennetun temppelin, teatterin ja synagogan rauniot._NEWLINE_Hamat Gader oli paikka, jonka kautta alueen l\xc3\xa4pi vedetty kapearaiteinen Hijazin rautatie ylitti Jarmukjoen. Sittemmin brittien hallitseman Palestiinan mandaattialueen raja vedettiin siten, ett\xc3\xa4 se sis\xc3\xa4lsi vain muutaman sadan metrin levyisen Jarmukjoen laaksoon levinneen ulokkeen Hamat Gaderissa Transjordanian ja Syyrian v\xc3\xa4liss\xc3\xa4. Israelin itsen\xc3\xa4isyyssodan aikana syyrialaiset joukot miehittiv\xc3\xa4t alueen, mutta se palautettiin Israelille aselevossa vuonna 1949. Paikasta tuli demilitarisoitu vy\xc3\xb6hyke ja Syyrian joukot miehittiv\xc3\xa4t sen uudelleen vuonna 1951._NEWLINE_Syyrialaiset rakennuttivat paikalle lomakohteen asevoimiensa miehist\xc3\xb6lle ja virkamiehille. Paikalla oli esimerkiksi moskeija ja kylpyl\xc3\xb6it\xc3\xa4. Israel valtasi alueen j\xc3\xa4lleen kuuden p\xc3\xa4iv\xc3\xa4n sodanaikana vuonna 1967. Turvallisuustilanne paikalla oli pitk\xc3\xa4\xc3\xa4n melko huono. Palestiinalaiset soluttautuivat Jordaniasta Israelin puolelle asettaen asimerkiksi miinoja. Lopulta paikasta alettiin kuitenkin kehitt\xc3\xa4\xc3\xa4 matkailukohdetta. Nykyisin Hamat Gader on yksi Israelin johtavista matkailukohteista. Paikka tunnetaan etenkin kylpyl\xc3\xb6ist\xc3\xa4\xc3\xa4n, mutta sittemmin niiden ohella paikalle on perustettu my\xc3\xb6s muita kohteita, kuten vesipuisto ja krokotiilitarha.'